CELEX: 32016R0823
Language: fi
Date: 2016-05-25 00:00:00
Title: Komission täytäntöönpanoasetus (EU) 2016/823, annettu 25 päivänä toukokuuta 2016, Euroopan kemikaaliviraston valituslautakunnan organisaatiota ja menettelyä koskevista säännöistä annetun asetuksen (EY) N:o 771/2008 muuttamisesta (ETA:n kannalta merkityksellinen teksti)

26.5.2016   
               
               
                  FI
               
               
                  Euroopan unionin virallinen lehti
               
               
                  L 137/4
               
            KOMISSION TÄYTÄNTÖÖNPANOASETUS (EU) 2016/823,
      annettu 25 päivänä toukokuuta 2016,
      Euroopan kemikaaliviraston valituslautakunnan organisaatiota ja menettelyä koskevista säännöistä annetun asetuksen (EY) N:o 771/2008 muuttamisesta
      (ETA:n kannalta merkityksellinen teksti)
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 93 artiklan 4 kohdan ja 132 artiklan,
      sekä katsoo seuraavaa:
      
                  (1)
               
               
                  Komission asetuksen (EY) N:o 771/2008 (2) tarkastelussa tultiin siihen tulokseen, että asetusta (EY) N:o 771/2008 olisi muutettava useilta kohdin.
               
            
                  (2)
               
               
                  Euroopan parlamentin ja neuvoston asetuksella (EU) N:o 528/2012 (3) valtuutetaan kemikaalivirasto tekemään tiettyjä yksittäisiä päätöksiä ja annetaan asetuksen (EY) N:o 1907/2006 nojalla perustetulle valituslautakunnalle valtuudet päättää asetuksen (EU) N:o 528/2012 77 artiklan 1 kohdassa tarkoitettuihin päätöksiin haettavista muutoksista. Tämän vuoksi on tarpeen vahvistaa asetuksen (EU) N:o 528/2012 77 artiklan 1 kohdassa tarkoitetuista päätöksistä tehtäviä valituksia koskevat säännöt.
               
            
                  (3)
               
               
                  Komission täytäntöönpanoasetuksella (EU) N:o 564/2013 (4) vahvistetaan maksut, jotka peritään asetuksen (EU) N:o 528/2012 77 artiklan nojalla kemikaaliviraston päätöksestä tehdyistä valituksista. Tämän vuoksi on tarpeen vahvistaa asetuksen (EU) N:o 528/2012 77 artiklan nojalla kemikaaliviraston päätöksestä tehdyistä valituksista perittäviä maksuja koskevat säännöt.
               
            
                  (4)
               
               
                  Koska valituslautakunta on tätä nykyä olemassa pysyvänä rakenteena kemikaalivirastossa, on tarpeen varmistaa, että valitukset voidaan käsitellä tyydyttävässä ajassa. Tämän vuoksi olisi säädettävä mahdollisuudesta jakaa valitukset lisä- tai varajäsenille.
               
            
                  (5)
               
               
                  Nykyisen käytännön pohjalta on myös aiheellista säätää mahdollisuudesta päästä sovintoratkaisuun osapuolten välillä. Avoimuuden lisäämiseksi yksi valituslautakunnan jäsen olisi nimitettävä helpottamaan sovintoratkaisuun pääsemistä. Sovintoratkaisun tiivistelmän olisi oltava julkisesti saatavilla kemikaaliviraston verkkosivustolla.
               
            
                  (6)
               
               
                  Valituslautakunnan riippumattomuuden varmistamiseksi on tarpeen, että valituslautakunnan puheenjohtaja nimittää suoraan kirjaajan.
               
            
                  (7)
               
               
                  Oikeusvarmuuteen liittyvistä syistä on myös aiheellista selventää luottamuksellisuutta koskeviin pyyntöihin liittyviä nykyisiä säännöksiä ja erityisesti sitä, että ilmoituksessa pyydettyjen tietojen ei voida väittää olevan luottamuksellisia.
               
            
                  (8)
               
               
                  Väliintulijoiden tehokkaan osallistumisen varmistamiseksi väliintulomenettelyä olisi yksinkertaistettava, jotta toimintaa voidaan selkeyttää lisää, ja väliintulohakemuksen toimittamisen määräaikaa olisi pidennettävä. Asetuksen (EY) N:o 1907/2006 VI osaston 2 lukuun liittyvissä asioissa jäsenvaltioiden väliintulohakemus olisi sallittava ilman, että niiden on perusteltava asian ratkaisun koskevan niiden etua.
               
            
                  (9)
               
               
                  Oikeusvarmuuden vuoksi on aiheellista täsmentää kustannuksia koskevia säännöksiä siinä mielessä, että osapuolet vastaavat omista kuluistaan.
               
            
                  (10)
               
               
                  Oikeussuojan saatavuuden helpottamiseksi ja kustannusten vähentämiseksi on myös aiheellista selventää, että osapuolia voi edustaa kuka tahansa henkilö, jolla on valtuudet toimia, eikä tämän tarvitse välttämättä olla asiamies, jolla on valtakirja.
               
            
                  (11)
               
               
                  Tässä asetuksessa säädetyt toimenpiteet ovat asetuksen (EY) N:o 1907/2006 133 artiklalla perustetun komitean lausunnon mukaiset,
               
            ON HYVÄKSYNYT TÄMÄN ASETUKSEN:
      1 artikla
      Muutetaan asetuksen (EY) N:o 771/2008 liite tämän asetuksen liitteen mukaisesti.
      2 artikla
      Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
      
         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 25 päivänä toukokuuta 2016.
         
            
               Komission puolesta
            
            
               Puheenjohtaja
            
            Jean-Claude JUNCKER
         
      
      
         (1)  EUVL L 396, 30.12.2006, s. 1.
      
         (2)  Komission asetus (EY) N:o 771/2008, annettu 1 päivänä elokuuta 2008, Euroopan kemikaaliviraston valituslautakunnan organisaatiota ja menettelyä koskevista säännöistä (EUVL L 206, 2.8.2008, s. 5).
      
         (3)  Euroopan parlamentin ja neuvoston asetus (EU) N:o 528/2012, annettu 22 päivänä toukokuuta 2012, biosidivalmisteiden asettamisesta saataville markkinoilla ja niiden käytöstä (EUVL L 167, 27.6.2012, s. 1).
      
         (4)  Komission täytäntöönpanoasetus (EU) N:o 564/2013, annettu 18 päivänä kesäkuuta 2013, biosidivalmisteiden asettamisesta saataville markkinoilla ja niiden käytöstä annetun Euroopan parlamentin ja neuvoston asetuksen (EU) N:o 528/2012 nojalla Euroopan kemikaalivirastolle suoritettavista maksuista (EUVL L 167, 19.6.2013, s. 17).
      
         LIITE
         Muutetaan asetus (EY) N:o 771/2008 seuraavasti:
         
                     1)
                  
                  
                     Lisätään 1 artiklaan 4 kohta seuraavasti:
                     ”4.   Sen varmistamiseksi, että valitukset voidaan käsitellä tyydyttävässä ajassa, puheenjohtaja voi kuultuaan kemikaaliviraston hallintoneuvostoa jakaa valituksen vara- tai lisäjäsenille. Tällaisissa asioissa puheenjohtaja voi nimetä varapuheenjohtajan.”
                  
               
                     2)
                  
                  
                     Lisätään 1 a artikla seuraavasti:
                     ”1 a artikla
                     Sovintoratkaisu
                     Valituslautakunnan puheenjohtaja voi menettelyn edistämiseksi kehottaa osapuolia pääsemään sovintoratkaisuun. Tässä tapauksessa puheenjohtaja nimittää yhden jäsenen helpottamaan sovintoratkaisuun pääsemistä. Puheenjohtaja ilmoittaa osapuolille päätöksestä nimittää tällainen yksi jäsen.
                     Jos osapuolet pääsevät sovintoratkaisuun, kyseinen jäsen päättää menettelyn, ja tiivistelmä sovintoratkaisusta julkaistaan kemikaaliviraston verkkosivustolla. Jos sovintoratkaisuun ei päästä kahden kuukauden kuluessa päätöksestä jakaa asia yhdelle jäsenelle, asia on palautettava valituslautakuntaan.”
                  
               
                     3)
                  
                  
                     Lisätään 1 b artikla seuraavasti:
                     ”1 b artikla
                     Valituksen peruuttaminen
                     Jos valitus peruutetaan, puheenjohtaja päättää menettelyn.”
                  
               
                     4)
                  
                  
                     Korvataan 5 artiklan 4 ja 5 kohta seuraavasti:
                     ”4.   Kirjaamon henkilöstö, mukaan lukien kirjaaja, ei osallistu mihinkään kemikaaliviraston menettelyihin, jotka liittyvät päätöksiin, jotka saattavat olla valituksen kohteena asetuksen (EY) N:o 1907/2006 91 artiklan 1 kohdan tai Euroopan parlamentin ja neuvoston asetuksen (EU) N:o 528/2012 (*) 77 artiklan 1 kohdan nojalla.
                     5.   Valituslautakuntaa avustaa tehtävien hoitamisessa kirjaaja, jonka nimittää puheenjohtaja.
                     Puheenjohtajalla on hallinnolliset ja organisatoriset valtuudet antaa ohjeita kirjaajalle asioista, jotka liittyvät valituslautakunnan tehtävien hoitamiseen.
                     
                        (*)  Euroopan parlamentin ja neuvoston asetus (EU) N:o 528/2012, annettu 22 päivänä toukokuuta 2012, biosidivalmisteiden asettamisesta saataville markkinoilla ja niiden käytöstä (EUVL L 167, 27.6.2012, s. 1).”"
						
                  
               
                     5)
                  
                  
                     Korvataan 6 artiklan 1 kohdan g alakohta seuraavasti:
                     
                                 ”g)
                              
                              
                                 tarvittaessa maininta valituskirjelmässä olevista tiedoista, jotka on käsiteltävä luottamuksellisina, ja syy tähän;”
                              
                           
               
                     6)
                  
                  
                     Korvataan 6 artiklan 2 kohta seuraavasti:
                     ”2.   Valituskirjelmään on liitettävä tosite valitusmaksun maksamisesta asetuksen (EY) N:o 340/2008 10 artiklan tai tarvittaessa komission täytäntöönpanoasetuksen (EU) N:o 564/2013 (**) 4 artiklan mukaisesti.
                     
                        (**)  Komission täytäntöönpanoasetus (EU) N:o 564/2013, annettu 18 päivänä kesäkuuta 2013, biosidivalmisteiden asettamisesta saataville markkinoilla ja niiden käytöstä annetun Euroopan parlamentin ja neuvoston asetuksen (EU) N:o 528/2012 nojalla Euroopan kemikaalivirastolle suoritettavista maksuista (EUVL L 167, 19.6.2013, s. 17).”"
						
                  
               
                     7)
                  
                  
                     Korvataan 6 artiklan 3 kohdan toinen alakohta seuraavasti:
                     ”Tämä määräaika keskeyttää asetuksen (EY) N:o 1907/2006 93 artiklan 1 ja 2 kohdassa säädetyn määräajan.”
                  
               
                     8)
                  
                  
                     Lisätään 6 artiklan 5 kohtaan alakohta seuraavasti:
                     ”Jos valituksen kohteena olevaa päätöstä ei ole osoitettu valittajalle, kirjaaja ilmoittaa sille, jolle päätös on osoitettu, tällaista päätöstä koskevan valituksen jättämisestä.”
                  
               
                     9)
                  
                  
                     Korvataan 6 artiklan 6 kohdan toinen alakohta seuraavasti:
                     ”Puheenjohtaja päättää, pidetäänkö valittajan 1 kohdan g alakohdan mukaisesti mainitsemia tietoja luottamuksellisina, ja varmistaa, että luottamuksellisina pidettäviä tietoja ei julkaista ilmoituksessa, sanotun kuitenkaan rajoittamatta ensimmäisen alakohdan soveltamista. Valituslautakunta vahvistaa julkaisemista koskevat yksityiskohtaiset säännöt 27 artiklan 3 kohdassa säädettyä menettelyä noudattaen.”
                  
               
                     10)
                  
                  
                     Korvataan 7 artiklan 2 kohdan d alakohta seuraavasti:
                     
                                 ”d)
                              
                              
                                 tarvittaessa maininta vastineessa olevista tiedoista, jotka on käsiteltävä luottamuksellisina, ja syy tähän;”
                              
                           
               
                     11)
                  
                  
                     Korvataan 8 artikla seuraavasti:
                     ”8 artikla
                     Väliintulo
                     1.   Henkilöt, jotka osoittavat, että valituslautakunnalle toimitetun asian ratkaisu koskee heidän etuaan, voivat olla väliintulijoina valituslautakunnassa käsiteltävässä asiassa.
                     Poiketen siitä, mitä ensimmäisessä kohdassa säädetään, asetuksen (EY) N:o 1907/2006 VI osaston 2 lukuun liittyvissä asioissa se jäsenvaltio, jonka toimivaltainen viranomainen on toteuttanut aineen arvioinnin, voi olla väliintulijana tarvitsematta vahvistaa asian ratkaisun koskevan sen etua.
                     2.   Hakemus, sisältäen väliintulon perusteet, on tehtävä kolmen viikon kuluessa 6 artiklan 6 kohdassa tarkoitetun ilmoituksen julkaisemisesta.
                     3.   Väliintulossa voidaan vain tukea tai vastustaa – kokonaan tai osittain – yhden osapuolen esittämiä vaatimuksia.
                     Väliintulijalla ei ole samoja menettelyllisiä oikeuksia kuin osapuolilla, ja väliintulo liittyy päämenettelyyn. Väliintulo raukeaa, jos asia poistetaan valituslautakunnan rekisteristä, koska valitus peruutetaan tai osapuolet pääsevät sovintoratkaisuun, tai jos valituskirjelmää ei oteta käsiteltäväksi.
                     Väliintulijoiden on hyväksyttävä asia sellaisena kuin se on väliintulohetkellä.
                     4.   Väliintulohakemuksessa on mainittava
                     
                                 a)
                              
                              
                                 asian kuvaus;
                              
                           
                                 b)
                              
                              
                                 osapuolten nimet;
                              
                           
                                 c)
                              
                              
                                 väliintulijan nimi ja osoite;
                              
                           
                                 d)
                              
                              
                                 jos väliintulija on nimennyt asiamiehen 9 artiklan mukaisesti, asiamiehen nimi ja toimipaikan osoite;
                              
                           
                                 e)
                              
                              
                                 tiedoksianto-osoite, jos se on eri kuin c ja d alakohdassa;
                              
                           
                                 f)
                              
                              
                                 yhden tai useamman osapuolen esittämät vaatimukset, joita väliintulolla halutaan tukea;
                              
                           
                                 g)
                              
                              
                                 selvitys väliintulon perusteista;
                              
                           
                                 h)
                              
                              
                                 maininta, suostuuko väliintulija siihen, että tiedoksiannot toimitetaan hänelle tai tarvittaessa hänen asiamiehelleen telekopiolaitteen, sähköpostin tai muun teknisen tiedonsiirtovälineen välityksellä.
                              
                           Väliintulohakemus annetaan tiedoksi osapuolille, jotta nämä voivat esittää mahdolliset huomautuksensa tästä hakemuksesta, ennen kuin valituslautakunta tekee hakemusta koskevan päätöksen.
                     5.   Jos valituslautakunta päättää sallia väliintulon, väliintulijalle toimitetaan jäljennös kaikista osapuolten tätä tarkoitusta varten valituslautakunnalle esittämistä ja osapuolille tiedoksi annetuista menettelyyn liittyvistä asiakirjoista. Luottamukselliset tiedot tai asiakirjat jätetään pois tällaisista tiedonannoista.
                     6.   Valituslautakunta tekee päätöksen siitä, hyväksytäänkö väliintulohakemus.
                     Jos valituslautakunta hyväksyy väliintulon, puheenjohtaja asettaa määräajan, jonka kuluessa väliintulija voi toimittaa väliintulokirjelmän.
                     Väliintulokirjelmässä on mainittava
                     
                                 a)
                              
                              
                                 väliintulijan esittämiä vaatimuksia koskeva lausuma, jolla tuetaan tai vastustetaan osaksi tai kokonaan yhden osapuolen esittämiä vaatimuksia;
                              
                           
                                 b)
                              
                              
                                 oikeudelliset perusteet sekä tosiseikat ja oikeudelliset väitteet, joihin vedotaan;
                              
                           
                                 c)
                              
                              
                                 tarvittaessa tueksi esitetyn näytön luonne;
                              
                           
                                 d)
                              
                              
                                 tarvittaessa maininta väliintulohakemuksessa olevista tiedoista, jotka on käsiteltävä luottamuksellisina, ja syy tähän.
                              
                           Kun väliintulokirjelmä on jätetty, puheenjohtaja voi asettaa määräajan, jonka kuluessa osapuolet voivat vastata kirjelmään.
                     7.   Väliintulijat vastaavat omista kuluistaan.”
                  
               
                     12)
                  
                  
                     Korvataan 9 artikla seuraavasti:
                     ”9 artikla
                     Edustaminen
                     Jos osapuoli tai väliintulija on nimennyt asiamiehen, asiamiehen on esitettävä edustamansa osapuolen tai väliintulijan antama toimivaltuutus.”
                  
               
                     13)
                  
                  
                     Korvataan 11 artiklan 1 kohdan c alakohta seuraavasti:
                     
                                 ”c)
                              
                              
                                 valitusta ei ole tehty asetuksen (EY) N:o 1907/2006 91 artiklan 1 kohdassa tai asetuksen (EU) N:o 528/2012 77 artiklan 1 kohdassa tarkoitetusta päätöksestä;”
                              
                           
               
                     14)
                  
                  
                     Korvataan 13 artiklan 4 kohta seuraavasti:
                     ”4.   Suullinen käsittely valituslautakunnassa tapahtuu julkisesti, jollei valituslautakunta omasta aloitteestaan tai jonkin osapuolen pyynnöstä päätä toisin perustelluissa tapauksissa.”
                  
               
                     15)
                  
                  
                     Lisätään 15 artiklan 2 kohtaan d alakohta seuraavasti:
                     
                                 ”d)
                              
                              
                                 helpottaa sovintoratkaisuun pääsemistä osapuolten välillä.”
                              
                           
               
                     16)
                  
                  
                     Lisätään 17 a artikla seuraavasti:
                     ”17 a artikla
                     Kustannukset
                     Osapuolet vastaavat omista kuluistaan.”
                  
               
                     17)
                  
                  
                     Korvataan 21 artiklan 1 kohdan h alakohta seuraavasti:
                     
                                 ”h)
                              
                              
                                 valituslautakunnan ratkaisu ja tarvittaessa todisteluun liittyvien kustannusten jakamista ja maksujen palauttamista koskeva päätös asetuksen (EY) N:o 340/2008 10 artiklan 4 kohdan tai täytäntöönpanoasetuksen (EU) N:o 564/2013 4 artiklan 4 kohdan mukaisesti.”
                              
                           
               
                     18)
                  
                  
                     Lisätään 21 artiklaan 6 kohta seuraavasti:
                     ”6.   Puheenjohtaja päättää, pidetäänkö valittajan 6 artiklan 1 kohdan g alakohdan nojalla, kemikaaliviraston 7 artiklan 2 kohdan d alakohdan nojalla tai väliintulijan 8 artiklan 6 kohdan d alakohdan nojalla ilmoittamia tietoja luottamuksellisina. Puheenjohtaja varmistaa, että luottamuksellisina pidettäviä tietoja ei julkaista lopullisessa päätöksessä.”